b'\n_START_ARTICLE_\nPaholaisen tyt\xc3\xa4r (elokuva)\n_START_SECTION_\nTuotanto\n_START_PARAGRAPH_\nPaholaisen tyt\xc3\xa4r kuvattiin Technicolor-menetelm\xc3\xa4ll\xc3\xa4 Englannin Buckinghamshiren West Wycombessa, Lontoossa ja Hertfordshiren Borehamwoodissa sijaitsevilla EMI Elstree Studiosilla sek\xc3\xa4 Saksassa 360 000 punnan budjetilla._NEWLINE_Elokuvan k\xc3\xa4sikirjoituksen laati Christopher Wicking ja John Peacock Dennis Wheatleyn samannimisen romaanin (1953) pohjalta. Paholaisen tyt\xc3\xa4r on toinen Hammerin filmatisointi Wheatleyn "musta magia" -romaaneista; ensimm\xc3\xa4inen oli Paholaisen morsian, joka ilmestyi vuonna 1968. Wheatley ei pit\xc3\xa4nyt elokuvasta, koska Paholaisen tyt\xc3\xa4r ei seurannut romaanin kulkua ja Hammer oli tehnyt siit\xc3\xa4 h\xc3\xa4vytt\xc3\xb6m\xc3\xa4n. Wheatley sanoi Hammerille, ett\xc3\xa4 he eiv\xc3\xa4t tulisi en\xc3\xa4\xc3\xa4 koskaan tekem\xc3\xa4\xc3\xa4n elokuvaversioita h\xc3\xa4nen romaaneistaan._NEWLINE_Paholaisen tyt\xc3\xa4r j\xc3\xa4i Michael Goodliffen viimeiseksi elokuvaksi. Goodliffe teki itsemurhan k\xc3\xa4rsitty\xc3\xa4\xc3\xa4n masennuksesta pian elokuvan ensi-illan j\xc3\xa4lkeen.\n_START_SECTION_\nJulkaisu\n_START_PARAGRAPH_\nPaholaisen tyt\xc3\xa4r sai ensi-iltansa kotimaassaan Isossa-Britanniassa 4. maaliskuuta vuonna 1976. Toisessa valmistusmaassaan L\xc3\xa4nsi-Saksassa elokuva julkaistiin 20. toukokuuta 1976. Yhdysvalloissa elokuva p\xc3\xa4\xc3\xa4si teatterilevitykseen hein\xc3\xa4kuussa 1976. Elokuva p\xc3\xa4\xc3\xa4si teatterilevitykseen my\xc3\xb6s It\xc3\xa4vallassa toukokuussa 1976, Ruotsissa 4. syyskuuta 1976, Ranskassa maaliskuussa 1977, Tanskassa 14. lokakuuta 1977 ja Kolumbiassa 2. maaliskuuta 1978._NEWLINE_Suomessa elokuva ei p\xc3\xa4\xc3\xa4ssyt teatterilevitykseen (Valtion elokuvatarkastamo asetti elokuvan kokonaan kielletyksi 2.6.1976, joten sit\xc3\xa4 ei saanut laillisesti Suomessa esitt\xc3\xa4\xc3\xa4 eik\xc3\xa4 levitt\xc3\xa4\xc3\xa4), mutta se esitettiin Helsingin Night Visions Film Festivalilla 14. huhtikuuta vuonna 2002._NEWLINE_Paholaisen tyt\xc3\xa4rt\xc3\xa4 on my\xc3\xb6s levitetty Yhdysvalloissa videonimikkeell\xc3\xa4 Child of Satan._NEWLINE_Elokuva on julkaistu DVD:lle vuosina 2002, 2004 ja 2007.\n_START_SECTION_\nVastaanotto\n_START_PARAGRAPH_\nPaholaisen tyt\xc3\xa4r sai ilmestyess\xc3\xa4\xc3\xa4n negatiivista palautetta. Elokuvalla on Rotten Tomatoes -sivustolla 17 prosentin "m\xc3\xa4t\xc3\xa4"-arvosana, joka perustuu kuuteen arvosteluun.'